Giovanni Reyna

Giovanni Alejandro Reyna (s. 13. marraskuuta 2002 Sunderland, Englanti) on yhdysvaltalainen jalkapalloilija. Hän edustaa Saksan Bundesliigassa pelaavaa Borussia Mönchengladbachia. Reyna on pelipaikaltaan hyökkäävä keskikenttäpelaaja. Hän on pelannut Yhdysvaltain maajoukkueessa vuodesta 2020.

 Seurajoukkueura 
Reyna on New York Cityn kasvatti. Reyna siirtyi kesällä 2019 New York Cityn junioriakatemiasta saksalaiseen Borussia Dortmundiin. Borussia Dortmundin edustusjoukkueessa Reyna teki debyyttinsä 18. tammikuuta 2020 Bundesliigan ottelussa FC Augsburgia vastaan. Kauden 2019–2020 aikana hän pelasi 15 bundesliigaottelua, joista kaksi viimeistä avauskokoonpanossa. Mestarien liigassa Reyna debytoi kuukautta myöhemmin 18. helmikuuta 2020 pelatussa ottelussa Paris Saint-Germainia vastaan, jossa hän antoi syötön Erling Hålandin tekemään voittomaaliin. Hän teki ensimmäisen maalinsa Dortmundin riveissä Saksan cupin ottelussa Werder Bremeniä vastaan 4. helmikuuta 2020.

Kaudella 2020–2021 Reyna pelasi Bundesliigassa 32 ottelua, joista 23 ottelua avauskokoonpanossa, ja teki niissä neljä maalia, joista ensimmäisen syyskuussa heti kauden avausottelussa Borussia Mönchengladbachia vastaan. Dortmundin voittamassa Saksan cupissa hän teki kolme maalia, joista kaksi cupin välieräottelussa Holstein Kieliä vastaan, mutta loppuottelussa hän pääsi vaihdosta kentälle vain viime hetkiksi. Mestarien liigassa hän pelasi kahdeksan ottelua, joista neljä avauskokoonpanossa. Kaudella 2021–2022 hän kärsi useista loukkaantumisista ja pelasi vain 10 bundesliigaottelua. Niissä hän teki kaksi maalia. Eurooppa-liigassa hän pelasi yhden ottelun. Kaudella 2022–2023 hän pelasi Bundesliigassa 22 ottelussa, mutta oli vain neljä kertaa avauskokoonpanossa, ja teki seitsemän maalia. Mestarien liigassa hän pelasi kuusi ottelua. Reyna oli tammi-kesäkuussa 2024 lainalla Englannin Valioliigan Nottingham Forestissa, jossa hän pelasi yhdeksän valioliigaottelua sekä yhden FA Cupin ottelun. 

Reyna palasi Dortmundiin lainasopimuksen päätyttyä ja pelasi kaudella 2024–2025 16 bundesliigaottelua, joista vain kolme avauskokoonpanossa, ja teki niissä kaksi maalia. Hän pelasi kaudella 2024–2025 myös yhdeksän Mestarien liigan ottelua ja syötti niissä yhden maalin. Kesän 2025 seurajoukkueiden MM-kilpailuissa hän pelasi yhden ottelun.

Elokuussa 2025 Reyna siirtyi Dortmundista saman sarjan Mönchengladbachiin noin 7 miljoonan euron siirtosummalla. Hän allekirjoitti Mönchengladbachin kanssa kolmivuotisen sopimuksen.

 Maajoukkueura 
Reyna on edustanut urallaan Yhdysvaltain juniorimaajoukkueita. Halutessaan Reyna olisi voinut Yhdysvaltojen sijasta edustaa myös Argentiinaa, Englantia tai Portugalia, mutta hän on itse kertonut halukkuudestaan edustaa aikuisten tasolla Yhdysvaltoja.

Ensimmäisen aikuisten maaottelunsa Reyna pelasi marraskuussa 2020 ystävyysottelussa Walesia vastaan. Ensimmäisen maaottelumaalinsa hän teki neljä päivää myöhemmin ystävyysottelussa Panamaa vastaan. Maaliskuussa 2021 Reyna pelasi ystävyysottelut Jamaikaa ja Pohjois-Irlantia vastaan ja teki jälkimmäisessä ottelussa toisen maaottelumaalinsa. Hän pelasi kahdessa ottelussa MM-kilpailuissa 2022.

 Pelityyli 
Reynaa on verrattu pelityyliltään Kakáan ja David Trezeguetiin. Reynaa kuvaillaan nopeaksi ja kestäväksi hyökkääväksi keskikenttäpelaajaksi, joka murtautuu hyvin vastustajan boksiin ja osaa myös tehdä maaleja. 

 Yksityiselämä 
Reynan isoisä Miguel muutti Yhdysvaltoihin Argentiinasta. Hän pelasi jalkapalloa ammattitasolla Argentiinan pääsarjassa Los Andesin riveissä. Miguelin vaimo oli portugalilainen, jonka vuoksi Giovanni sai hankittua itselleen Portugalin kansalaisuuden, eikä häntä täten lasketa EU:n ulkopuoliseksi pelaajaksi Bundesliigassa. 

Reynan molemmat vanhemmat olivat myös jalkapalloilijoita. Reynan isä on entinen jalkapalloilija Claudio Reyna, joka toimi myös Yhdysvaltain jalkapallomaajoukkueen kapteenina ja Reynan äiti Danielle Egan edusti urallaan Yhdysvaltain naisten jalkapallomaajoukkuetta. Reyna syntyi Englannissa hänen isänsä pelatessa Englannin Valioliigan Sunderlandissa. 

Reynan etunimi Giovanni annettiin hänen isänsä Claudion entisen joukkuekaverin, Alankomaiden jalkapallomaajoukkuetta runsaasti edustaneen Giovanni van Bronckhorstin mukaan.

 Lähteet 

Luokka:Yhdysvaltalaiset jalkapalloilijat
Luokka:Vuonna 2002 syntyneet
Luokka:Elävät henkilöt